CELEX: 31994D0697
Language: el
Date: 1994-10-24 00:00:00
Title: 94/697/ΚΕΠΠΑ: Απόφαση του Συμβουλίου της 24ης Οκτωβρίου 1994 σχετικά με την κοινή θέση που εγκρίθηκε από το Συμβούλιο βάσει του άρθρου Ι.2 της Συνθήκης για την Ευρωπαϊκή Ένωση όσον αφορά τους στόχους και τις προτεραιότητες της Ευρωπαϊκής Ένωσης έναντι της Ρουάντας

Avis juridique important

|

31994D0697

94/697/ΚΕΠΠΑ: Απόφαση του Συμβουλίου της 24ης Οκτωβρίου 1994 σχετικά με την κοινή θέση που εγκρίθηκε από το Συμβούλιο βάσει του άρθρου Ι.2 της Συνθήκης για την Ευρωπαϊκή Ένωση όσον αφορά τους στόχους και τις προτεραιότητες της Ευρωπαϊκής Ένωσης έναντι της Ρουάντας  

Επίσημη Εφημερίδα αριθ. L 283 της 29/10/1994 σ. 0001 - 0002 Φινλανδική ειδική έκδοση: Κεφάλαιο 18 τόμος 1 σ. 0007  Σουηδική ειδική έκδοση: Κεφάλαιο 18 τόμος 1 σ. 0007 

ΑΠΟΦΑΣΗ ΤΟΥ ΣΥΜΒΟΥΛΙΟΥ της 24ης Οκτωβρίου 1994 σχετικά με την κοινή θέση που εγκρίθηκε από το Συμβούλιο βάσει του άρθρου Ι.2 της συνθήκης για την Ευρωπαϊκή Ένωση όσον αφορά τους στόχους και τις προτεραιότητες της Ευρωπαϊκής Ένωσης έναντι της  Ρουάντας (94/697/ΚΕΠΠΑ)ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,  Έχοντας υπόψη την συνθήκη για την Ευρωπαϊκή Ένωση, και ιδίως το άρθρο Ι.2,  Λαμβάνοντας υπό σημείωση, τα μέτρα και προγράμματα που έχει ήδη αναλάβει η Κοινότητα προκειμένου να συμβάλει στους στόχους και προτεραιότητες της Ένωσης έναντι της Ρουάντας στα πλαίσια των συμβάσεων ΑΚΕ-ΕΟΚ και την πρόθεση της Επιτροπής να συνεχίσει  τέτοια δράση και να προσφύγει σε πρόσφορα μέσα στα πλαίσια της τέταρτης σύμβασης ΑΚΕ-ΕΟΚ,  ΑΠΟΦΑΣΙΖΕΙ:   Άρθρο 1  Η δήλωση που περιέχεται στο παράρτημα εγκρίνεται ως αναπόσπαστο τμήμα αυτής της κοινής θέσης.   Άρθρο 2  Η παρούσα απόφαση δημοσιεύεται στην Επίσημη Εφημερίδα.  Βρυξέλλες, 24 Οκτωβρίου 1994.  Για το Συμβούλιο Ο Πρόεδρος Th. WAIGEL    ΠΑΡΑΡΤΗΜΑ   ΣΤΟΧΟΙ ΚΑΙ ΠΡΟΤΕΡΑΙΟΤΗΤΕΣ ΤΗΣ ΕΥΡΩΠΑΪΚΗΣ ΕΝΩΣΗΣ ΕΝΑΝΤΙ ΤΗΣ ΡΟΥΑΝΤΑΣ  Πρέπει να δοθεί προτεραιότητα στην επιστροφή των προσφύγων. Η επανασυμφιλίωση, η διεύρυνση των βάσεων της νέας κυβέρνησης και η δημιουργία των απαραίτητων προϋποθέσεων για την  επιστροφή είναι θέματα ζωτικής σημασίας. Το Συμβούλιο δηλώνει τη γνώμη του, ότι η τυχόν βοήθεια θα πρέπει να εκταμιευθεί σταδιακά, ανάλογα με τη διαπιστούμενη πρόοδο σ' αυτούς τους τομείς. Η διεθνής συνεργασία θα έχει παίξει σημαντικό ρόλο σ' αυτή τη  διεργασία.  Στόχοι και προτεραιότητες της Ευρωπαϊκής Ένωσης είναι:  - να συνεχιστεί η παροχή ανθρωπιστικής βοήθειας στους πρόσφυγες,  - να ληφθούν βραχυπρόθεσμα μέτρα αποκατάστασης σε συντονισμένη βάση για τη Ρουάντα, ιδίως στους τομείς που επείγουν περισσότερο όπως της παροχής ύδατος και ηλεκτρικής ενέργειας, αλλά επίσης στους τομείς της εκπαίδευσης, υγείας και στέγασης, με σκοπό να  δημιουργηθούν κίνητρα για την επάνοδο των προσφύγων και την επιτυχημένη τους επανένταξη,  - να αναληφθεί εκ νέου, σταδιακά και υπό ορισμένους όρους, η συνεργασία με τη Ρουάντα στον τομέα της ανάπτυξης,  - να εγκαινιασθούν συνεκτικά μέτρα για την αποκατάσταση των οικονομικών, οικολογικών και κοινωνικών ζημιών στις χώρες που συνορεύουν με τη Ρουάντα, οι οποίες έχουν πληγεί περισσότερο από το πρόβλημα των προσφύγων.  Για όλα τα μέτρα και προγράμματα απαιτείται στενή συνεργασία μεταξύ της Επιτροπής και των κρατών μελών.  Η Ευρωπαϊκή Ένωση θεωρεί επίσης σημαντικό να αυξηθεί το ταχύτερο δυνατόν ο αριθμός των παρατηρητών στον τομέα των ανθρωπίνων δικαιωμάτων στη Ρουάντα και τονίζει τη σημασία της ταχείας συνολικής ανάπτυξης των δυνάμεων της Unamir, με σκοπό να εξασφαλιστεί  η προστασία κατά πράξεων εκδίκησης και καταδίωξης.  Η Ευρωπαϊκή Ένωση τονίζει τη σημασία του να δικαστούν οι υπεύθυνοι για τις σοβαρές παραβιάσεις του ανθρωπιστικού δικαίου, συμπεριλαμβανομένης της γενοκτονίας. Επ' αυτού, η Ευρωπαϊκή Ένωση εκτιμά ότι η σύσταση διεθνούς Δικαστηρίου είναι αναγκαίο στοιχείο  για να τερματισθεί η κατά παράδοση ατιμωρησία και να προληφθούν οι μελλοντικές παραβιάσεις των ανθρωπίνων δικαιωμάτων.  Η Ευρωπαϊκή Ένωση τονίζει ότι μακροπρόθεσμα αρμόδια για την διευθέτηση τέτοιου είδους συγκρούσεων θα πρέπει να είναι η ίδια η Αφρική και κάνει σύσταση να ενισχυθούν οι δυνατότητες του Οργανισμού Αφρικανικής Ενότητας για την πρόληψη και διευθέτηση  τοπικών συγκρούσεων.  Η Ευρωπαϊκή Ένωση εκφράζει επίσης τις ανησυχίες της για την πολιτική αστάθεια στο Μπουρούντι, όπου αυξάνονται διαρκώς οι πράξεις βίας.